Joe Biden talte til nasjonen: Snakket om alder, Donald Trump, grensen og rikingskatt
WASHINGTON D.C. (Aftenposten): Joe Biden vil ha en ny abortlov, en grensepakke, penger til Ukraina og en saftig skattesmell for store selskaper og USAs rike. Joe Biden holdt natt til fredag norsk tid sin tale om nasjonens tilstand. Den sparker i gang en åtte måneder lang valgkamp.  Mange mente på forhånd at dette ville være en av hans viktigste taler noen gang. Det er nå 243 dager til valget, og Biden ser ut til å slite på målingene.  Trump leder på mange av dem, ikke minst i de viktige vippestatene som avgjør valg. Det var knyttet særlig spenning til hva han ville si om USAs grense mot sør, om Trump og om han ville si noe om sin egen alder. Biden om grensen – Vi kan slåss om grensen, eller vi kan fikse den. Jeg er klar til å fikse den, sa Biden.  Han ba salen sende ham en grensepakke som ble forhandlet frem før i år. Biden mente at den ville begrense ulovlig innvandring kraftig. Han refset Trump for å ha sabotert den ved å presse sine partifeller. – Han føler det ville vært en politisk seier for meg og et politisk tap for ham. Dette handler ikke om meg eller ham, sa Biden.  I desember ble det pågrepet 250.000 som prøvde å ta seg inn i USA utenom grensestasjonene. Biden markerte samtidig avstand til Trump i denne saken. – Jeg vil ikke demonisere innvandrere og si at «forgifter vårt lands blod», sa Biden. Biden om økonomi – Det når ikke opp i nyhetene, men i tusener av byer og småbyer skriver det amerikanske folk den største comeback-historien som aldri er fortalt, sa Biden. Det er riktig at USAs økonomi unngikk en bratt nedtur mange fryktet. Stadig vekk renner det også inn gode tall. Sysselsetting, lønninger og investeringer går opp. Prisvekst og ledighet går ned. Likevel er den rådende oppfatningen blant folk flest at økonomien er i dårlig form. De tror heller ikke den blir bedre. Høye priser etter noen år med heftig inflasjon antas å være en viktig årsak til mistroen. USAs gjeld øker også. Biden sa at han ville øke skattene for store selskaper og rike med 3000 milliarder dollar.  – Ingen milliardær skal betale lavere skattesats enn en lærer, en renovasjonsarbeider, en sykepleier, sa Biden. Biden om alder og Trump Mange velgere er urolige for at Biden (81) er for gammel. Det var også spenning om hva Biden ville si om Trump. Han slo de to temaene sammen, selv om han aldri sa Trumps navn. I stedet sa han «forgjenger» 13 ganger. Biden sa at han med årene hadde lært å omfavne USAs dyder som frihet, demokrati og verdighet. – Noen andre på min alder ser noe annet: en amerikansk historie om bitterhet, hevn og gjengjeld. Det er ikke meg, sa Biden. Trump er 77 og dermed fire år yngre enn presidenten. – Saken nå er ikke hvor gamle vi er, men hvor gamle våre oppfatninger er. Hat, sinne, hevn og gjengjeld er blant de eldste, sa Biden. Trump slaktet for øvrig talen før den var holdt. Særlig refset han Biden for situasjonen på grensen og resultatene i økonomien. Under talen skrev han på Truth Social at Bidens grensepakke ville gitt 5000 migranter pr. dag. Biden om abort Abort har vært en vinnersak for demokratene i valg siden 2022. Da fjernet USAs høyesterett en landsdekkende rett til selvbestemt abort. De satte til side dommen kjent som Roe v. Wade. Biden siterte dommen på at «kvinner ikke er uten makt i valg». – Ikke tøys! De som skryter av å ha satt Roe v. Wade til side, har ingen anelse om makten kvinner i Amerika har, sa Biden. Han lovet at retten til selvbestemt abort kommer tilbake hvis han får flertall i Kongressen. Biden om utenrikspolitikk Romjulen var forrige gang Ukraina fikk hjelp fra USA. Det er trolig flertall for støtte i Kongressen, men republikanske ledere lar ikke saken komme til avstemning. – Vi må stå opp mot Putin, sa Biden. – Hvis USA trekker seg unna nå, setter det Ukraina i fare. Det setter Europa i fare. Det setter den frie verden i fare og oppildner de som vil skade oss, sa Biden. Han balanserte i talen mellom støtte til Israel og palestinere. Biden opplyste at USA skal bygge en midlertidig havn for å få mer hjelp inn i Gaza. Han hadde også et budskap til Israels ledere. – Humanitær hjelp kan ikke være noe som kommer i annen rekke eller et forhandlingskort. Å beskytte uskyldige liv må ha prioritet, sa Biden. Lego, hvite kjoler og jakkemerker Før var talen om nasjonens tilstand oftest en dannet affære. Omtrent halvparten av republikanerne klappet i år da Biden kom inn i salen. Et par ganger ble det ropt avbrytelser. En rekke ordløse partipolitiske signaler ble også sendt. Demokratiske kvinner gikk i hvitt i en markering mot abortforbud. En gruppe fedre hadde byggeklosser på jakkene for å minne om behovet for rimelig barnepass. Republikanske Marjorie Taylor Greene delte for sin del ut jakkemerker med bilde og navnet til Laken Riley. Den 22 år gamle sykepleierstudenten i Georgia ble nylig drept av en migrant uten lovlig opphold. PS: Ett medlem av Bidens regjering var ikke til stede. Utdanningsminister Miguel Cardona var utpekt til å overleve om noe skulle skje og overta presidentvervet. Han var den såkalte «designated survivor».
Joe Biden vil ha ny abortlov, en grensepakke, mer penger til Ukraina og økt skatt for store selskaper og rike.  Han kritiserer Trump for sabotasje av grensepakken og vil ikke demonisere innvandrere.  Han lover at ingen milliardær skal betale mindre føderal skatt enn lærere, renovatører eller sykepleiere.